僧舍假山
作者：米芾
朝代：宋

paragraphs: 玉峰高愛攙天碧，過眼雲關無處覓。
纔將呀豁向疏窗，已見峰稜翻瘦脊。
明月照出溪中水，清風掃遍巖邊石。
懸崖絕磴疑可擥，白露蒼烟俱咫尺。
天陰未徹山陰寒，雨聲欲絕泉聲乾。
須知物理有真妄，豈識道眼無殊觀。
萬象森嚴掌握內，大塊俯仰毫芒間。
抽身更洗清浄足，探歷幽深非所難。
山僧作山真有以，詩人吟詩從此始。
意教妙手發天慳，戲取神功當衆美。
君不見浣花野老深結廬，白鹽赤甲龍虎趨。
清吟醉賞左右足，當時應笑秦鞭驅。